钦定古今图书集成/明伦汇编/交谊典/第007卷 > 性理会通 > 《上韩吏部书》林简言
## 钦定古今图书集成/明伦汇编/交谊典/第007卷 > 性理会通 > 《上韩吏部书》林简言

人有儒，其业与孟轲同代，而生，不遂师于轲，不得闻
乎道，阁下岂不谓之惜乎？又有与扬雄同代而生，不
遂师于雄，不得闻乎道，阁下岂不谓之惜乎？有习于
《琴》者，问其所习，必曰吾师于某，某所传师旷之道也；
习于《弧》者，问其所习，必曰吾师于某，某所传濯孺子
之道也。脱二人未至于古，然亦无敢是非者，以所习
“有据故也。傥曰吾自能，非授受于人也，必知其音俚
音也，其能庸能也。”呜呼！圣人之道，与《琴弧》之道相远
矣，而《琴弧》尚能自习之如此，况圣人之道乎？去夫子
千有馀载，孟轲、扬雄死，今得圣人之旨，能传说圣人
之道阁下耳。今人视阁下之门，孟轲、扬雄之门也。小
子幸儒，其业与阁下同代而生。阁下无限其门，俾小
子不得闻其道，为异代惜焉。